Fidelium elemosynas recensere dignum est, qui juxta quod Dominus præcipit, in cœlo sibi thesaurizare student. Omnibus ergo scire volentibus clarum fiat, quod Milo de Fontanis, Haymone fratre suo defuncto, pro ejus anima dedit ipse et mater sua, Petronilla nomine, sancto Petro Besuensis Ecclesiæ mansum unum apud Cusiacum cum appendiciis suis, hominemque nomine Benignum cum uxore ac familia. Habebamus autem ex eisdem apud Fontanellas tria jugera terræ, cum quibus alia tria libere sicut possederant, nobis dederunt; et eciam minister illius terræ ministracionem suam Ecclesiæ Besuensi reliquit. Dederunt quoque apud Fontanas V solidos singulis annis in vigilia Omnium Sanctorum ad refectionem fratrum. Hæc supradictus Milo cum matre sua Petronilla devote sancto Petro Besuensi contulit, Euvino cum cæteris fratribus, et Gibuino sororio ejus, cum uxore laudantibus. Sig. Girardi Abbatis. S. Rodulfi Prioris. S. Widrici Prioris Fontis-vennæ, Ricardi Præpositi, Bartholomæi, Ricardi, Poncii, Widrici Presbyteri. De Laïcis, Sig. Teoderici. S. Widrici, et Humberti fratrum. S. Lebaldi, et Hugonis.